SON'VARACHIM SUNGTTAM:
Bosvaleank fokot tikett-duddvanchoch husko?
 Poir, Julayache 5ver, Bharot Band zalo. Ani teach disa, Gõyant Akhil Gõy Khasgi Bos Dhoniamni khasgi bosi bond dovorpacho nirnnoy ghetlo. Ho nirnnoy tannim ghetlo to Bharot Bandak tenko diunk nhoi, punn te sorkara thaim tikettiche duddu vaddounk magtat taka sorkar kan haloina hem tache fattlem karonn. Tea disa, Bharot Bandachem nimit dhorun Akhil Gõy Khasgi Bos Dhonianche Songhottnnen rosteavelean dhanvpi bosi bond korun kitem zalem?
 Don gozali zaleo.
 Ek, tannim tea disa bosi bond dovorleo tacho probhavuch zalo na mhonnchem poddta. Kiteak, tea disa Bharot Band dekun, Bandachea nimitan vhoddlo-so lok kamak bhair soronk na. Mhonntoch, tea disa tannim jea hetun bosi bond dovorleo tacho zaunk zai aslolo probhav zaunk na. Tannim bosi bond dovorleo tacho probhav Bharot Bandant virgollun gelo.
 Dusri gozal. Bharot Banda nimitan apleo bosi bond dovorlole Akhil Gõy Khasgi Bos Dhonianche Songhottnna tikettinchi dor vaddoupachea hetu vixim kitli gombhir asli tem thavem zata. Ailear dongor ailo, ani gelear sut gelem oxe torechem tanchem mon tea disa disun ailem. Na zalear, to dis soddun, her khuinchea-i disa apleo bosi bond dovorpacho tannim kiteak nirnnoy gheunk na, oso ek sobhavik ritin proxn monant ubo ravta.
 Julayache 5ver apnnem bosi bond dovorlolo tacho probhav vhoddlo-so zaunk na hem Akhil Gõy Khasgi Bos Dhonianche Songhottnnek apo-ap kollun ailem. Dekun tannnim kacha-kuchu, kacha-kuchu korun atam Julayache 12ver thavn eksarke sompar vochpachem jahir korun sorkarak bhivoupacho proyotn-so kelo. "Tujem soglench mandun ghenam, punn tuka itlem tori ditam" oxea monan sorkaran tanchi tikett vaddoupachi magnni mandun ghetlea. Dekun, tannim 12 tarkecho somp atam fattim ghetla.
 Akhil Gõy Khasgi Bos Dhonianchi Songhottnna ghoddlear khub-so kall zalo zaunk zai. He Songhottnnen aiz meren apleach purto, apleach faidea purto vichar kela tem polleunk mellta. Jitle-i pavtti petrol-dizol vaddta, title-i pavtti tikettichem mol vaddoupachi tanchi magnni asta. Thodde dis annponnam korun-ui sorkar tanche magnnek bhik ghalta ani titlean te thondd zatat. Kitlo kall porian? Fuddle pavtt petrol-dizolachem mol anik matxe vaddum porian.
 Akhil Gõy Khasgi Bos Dhonianche Songhottnna petrol-dizol mharog zata sorkaran tikettichi dor vaddounchi mhunn khottpott korta; apnnacher onit zalolea vori ti nhidantli zagi zata. Punn tanchea bosimni provas korpeancher jednam onit zata tednam mat hich Akhil Gõy Khasgi Bos Dhonianchi Songhottnna gop-chup asta. He Songhottnnecho ek-ui fuddari provaxeancher zatole oniticher avaz uttounk fuddem sorona.
 Dekhik:
- Bosint provaxeank gheupachi ek xim' asta. Punn, duddvanche axen, bosinche dhoni vo her tanche kamdar sumara bhair provaxi lottun-chepun bosint bhorun provaxeancher onit kortat. Oxea vellar, Akhil Gõy Khasgi Bos Dhonianchi Songhottnnam he gozalik kiteak dolle dhampta?
 - Khubxe pavtti, provaxeanche duddvanche axen bosvale 'speed competition' lavun khelltat, ani tantuntlean bosin provas korpeancho jiv sonkoxttant ghaltat. Khubxe pavtti te 'speed' spordhecho xevott obsoegant zata ani khubxe pavtti provaxi zokhmi zatat, thodde mortat legit. Osli poristhiti tallunk Akhil Gõy Khasgi Bos Dhonianche Songhottnnek apleach mon'xank ek xist toyar korche khatir kiteak panvlam ubarun disonant?
 Bosin provas kortolea poinnareanche nodrentlean anik-ui osle sabar proxn-oddchonneo asat tancho-i Akhil Gõy Khasgi Bos Dhoniamni vichar korpachi goroz asa. "Ami tikett vaddounk maglem ani ti vaddoyli, amchi goroz zali" oxea monachea ani sobhavachea khasgi bosvaleamni provaxeank man-respeitan vagoupachi goroz asa. Zanchea khustar bosvale jiyetat tea provaxeank bosin provas kortana tanche hok'k kaidean diupachi goroz asa. Akhil Gõy Khasgi Bos Dhonianchi Songhottnna aplea vangddeank heo gozali sangot kai?
 (c) All rights reserved.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ▼ 2010 (21)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 